Managerul Spitalului Județean de Urgență Mavromati Botoșani, Adăscăliței Monica-Delia, a fost reținută pentru 24 de ore de către procurorii Direcției Naționale Anticorupție, aceasta fiind pusă sub acuzare pentru fapte de corupție, luare de mită și trafic de influență.
"În lunile octombrie și decembrie 2023, inculpata Adăscăliței Monica-Delia, în calitatea menționată mai sus, ar fi primit direct sau prin intermediari, de la trei persoane (din care doi subalterni) sume de bani, cuprinse între 5.000 lei – 10.000 lei, pentru:
- a aproba angajarea unei persoane în cadrul Spitalului Județean de Urgență "Mavromati" Botoșani pe un post de medic cu competențe limitate,
- a aproba transferul unei persoane din cadrul unei unități medicale din orașul Săveni la Spitalul Județean de Urgență "Mavromati" Botoșani,
- a-și exercita o presupusă influență pe care ar fi pretins că o are asupra subordonaților săi și pe care ar fi promis că-i va determina să încheie cu o persoană un contract de prestări servicii medicale. Influența s-ar fi dovedit una reală, persoana respectivă începându-și activitatea la începutul lunii noiembrie 2023, în baza unui contract de prestări servicii, încheiat pe o perioadă determinată", conform DNA.
Reținerea directorului s-a dispus după ce pe 19 martie, urmare a obținerii autorizărilor legale de la instanța competentă, au fost efectuate percheziții domiciliare în două locații din Botoșani, una fiind la spital. Pe 20 martie directorul va fi prezentat în fața judecătorului de drepturi și libertăți cu propunere de arestare preventivă pentru 30 de zile. Încătușarea managerului celei mai mari unități spitalicești din Botoșani are legătură cu suspiciunile de corupție și descinderile care au avut loc la același spital, la finele anului trecut (aici și aici).
Foto: https://www.spitalulmavromati.ro/
(G.S.)